CELEX: 32014D0902
Language: da
Date: 2014-07-23 00:00:00
Title: 2014/902/EU: Kommissionens afgørelse af 23. juli 2014 om statsstøtte SA. 15395 (C 11/2004), som Grækenland har ydet Olympic Airways (Privatisering) (meddelt under nummer C(2014) 5017)  EØS-relevant tekst

13.12.2014   
            
            
               DA
            
            
               Den Europæiske Unions Tidende
            
            
               L 358/30
            
         KOMMISSIONENS AFGØRELSE
   af 23. juli 2014
   om statsstøtte SA. 15395 (C 11/2004), som Grækenland har ydet Olympic Airways (Privatisering)
   
      
         (meddelt under nummer C(2014) 5017)
      
   
   (kun den græske udgave er autentisk)
   (EØS-relevant tekst)
   
      (2014/902/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
   under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
   efter i henhold til ovennævnte bestemmelser at have opfordret interesserede parter til at fremsætte deres bemærkninger, og
   ud fra følgende betragtninger:
   I.   SAGSFORLØB
   
   
               (1)
            
            
               Ved beslutning K (2004) 772 (1) af 16. marts 2004 besluttede Kommissionen at indlede proceduren efter traktatens artikel 108, stk. 2, over for en række overførsler af finansielle midler til og fra Olympic Airlines (OAL) og Olympic Airways Services (OAS).
            
         
               (2)
            
            
               Den 14. september 2005 traf Kommissionen ved beslutning K (2005) 2706 (2) afgørelse i sag C11/2004. I denne beslutning fastslog Kommissionen, at der var ydet ulovlig og uforenelig statsstøtte til OAL og OAS.
            
         
               (3)
            
            
               Ved beslutning K (2008) 5074 (3) af 17. september 2008 og beslutning K (2009) 1824 (4) af 10. marts 2009 godkendte Kommissionen salget af visse af OAL's og OAS' nøgleaktiver, idet den fandt, at dette salg ikke var forbundet med statsstøtte, forudsat at det fandt sted på de i disse beslutninger fastsatte vilkår.
            
         
               (4)
            
            
               Derefter trådte OAL og OAS i likvidation. Deres tilbageværende aktiver skulle inden for rammerne af konkursbehandlingen afhændes af kurator, og der blev udpeget en trustee til at føre tilsyn hermed.
            
         
               (5)
            
            
               Den 13. september 2010 blev Kommissionens beslutning K (2005) 2706 af 14. september 2005 delvis annulleret af Retten (5). Retten fandt, at Kommissionen ikke havde ført tilstrækkeligt bevis for, at nogle af de anfægtede foranstaltninger i relation til OAS udgjorde ulovlig statsstøtte, der var uforenelig med det indre marked, og at Kommissionen med hensyn til nogle af foranstaltningerne i relation til OAL ikke havde begrundet sin beslutning tilstrækkeligt.
            
         
               (6)
            
            
               Retten annullerede beslutning K (2005) 2706, for det første med hensyn til påbuddet om tilbagesøgning af den støtte, der blev ydet til Olympic Airlines i form af en overvurdering på 91,5 mio. EUR af de Olympic Airways-aktiver, som blev overført til Olympic Airlines, fordi Retten ikke fandt det tilstrækkeligt godtgjort, at der var tale om ulovlig statsstøtte, der var uforenelig med det indre marked, og for det andet med hensyn til påbuddet om tilbagesøgning af støtte til Olympic Airlines på 39,75 mio. EUR i form af accept af lavere betaling for videreleasing af fly, som Retten ikke fandt tilstrækkeligt begrundet.
            
         
               (7)
            
            
               Denne delvise annulation blev ikke appelleret af Kommissionen.
            
         
               (8)
            
            
               Ved breve af 8. oktober 2010, 26. juli 2011, 12. oktober 2011, 7. marts 2012, 16. november 2012 samt 7. februar, 25. juni og 19. december 2013 udbad Kommissionen sig nærmere oplysninger om likvidationen og dens forløb.
            
         
               (9)
            
            
               De græske myndigheder svarede med breve af 8. november 2010, 11. august og 15. december 2011, 10. juli 2012 samt 4. februar, 22. april og 5. august 2013.
            
         II.   BESKRIVELSE AF FORANSTALTNINGERNE
   
   
               (10)
            
            
               Hvad angår overvurderingen af Olympic Airways-aktiverne havde Kommissionen i sin beslutning K (2005) 2706 draget den konklusion, at Grækenland ved at sætte værdien af de aktiver, der blev overført til Olympic Airlines på det tidspunkt, hvor flyselskabet blev oprettet, for højt havde ydet statsstøtte til Olympic Airways på 91,5 mio. EUR, som var ulovlig og uforenelig med det indre marked.
            
         
               (11)
            
            
               Hvad angår prisen for videreleasing af fly havde Kommissionen i beslutning K (2005) 2706 fundet, at den lavere betaling for videreleasingen til Olympic Airlines udgjorde ulovlig statsstøtte til Olympic Airlines fra den græske stat.
            
         
               (12)
            
            
               Ved brev af 8. november 2010 bekræftede de græske myndigheder, at appelretten i Athen den 2. oktober 2009 havde erklæret begge selskaber konkurs i henhold til § 14A i lov nr. 3429/2005, som ændret ved § 40 i lov nr. 3710/2008.
            
         
               (13)
            
            
               De græske myndigheder bekræftede desuden, at de to selskaber havde indstillet enhver økonomisk aktivitet i 2009, og at et helejet datterselskab af den græske centralbank, Ethniki Kafalaiou, var blev udpeget som likvidator.
            
         
               (14)
            
            
               I overensstemmelse med Kommissionens beslutning K (2008) 5074 af 17. september 2008 fremlagde den tilsynsførende trustee sin endelige rapport om afhændelsen af visse af OAL's og OAS' nøgleaktiver.
            
         
               (15)
            
            
               Ifølge oplysninger fra de græske myndigheder og den tilsynsførende trustee foregik disse afhændelser på alle væsentlige punkter, bl. a. i relation til stiftelse af de nye selskaber og afhændelsen af dem til en investor til markedspris samt indstillingen af de tidligere selskabers aktiviteter, i fuld overensstemmelse med beslutning K (2008) 5074 af 17. september 2008.
            
         
               (16)
            
            
               Ifølge oplysningerne fra de græske myndigheder er likvidationen af OAL og OAS endnu ikke afsluttet, men stadig i gang. Der resterer endnu visse aktiver, som det formentlig vil være vanskeligt at få afhændet. Når afhændelserne er afsluttet, vil tilbagebetalingskravene blive anmeldt i konkursboerne.
            
         III.   KONKLUSION
   
   
               (17)
            
            
               OAL og OAS er trådt i likvidation, og en række nøgleaktiver er i overensstemmelse med Kommissionens beslutning K (2008) 5074 af 17. september 2008 afhændet til forskellige købere til markedspris efter et offentligt, ubetinget og ikkediskriminerende udbud. Desuden er størsteparten af OAL's og OAS' øvrige aktiver blevet solgt, og de få resterende aktiver er ved at blive afhændet. De to selskaber i likvidation har indstillet enhver økonomisk aktivitet, og det er yderst usandsynligt, at de nogensinde vil genoptage deres virksomhed.
            
         
               (18)
            
            
               Der er derfor ikke behov for en formel undersøgelse af de resterende spørgsmål. Den undersøgelsesprocedure, der blev indledt den 16. marts 2004 ved beslutning K (2004) 772, kan derfor indstilles, da den ikke længere tjener noget formål.
            
         
               (19)
            
            
               Det tilbagesøgningspåbud, Kommissionen pålagde i beslutning K (2005) 2706 af 14. september 2005, er allerede for størstepartens vedkommende efterkommet.Et beløb på ca. 70 000 EUR mangler stadig at blive tilbagesøgt. Ifølge de græske myndigheder er der taget skridt til at tilbagesøge dette beløb, og Kommissionens tjenestegrene holder øje med udviklingen heri.
            
         
               (20)
            
            
               I lyset af det ovenstående kan den procedure, der blev indledt ved beslutning K (2004) 772 af 16. marts 2004, som førte til tilbagesøgningspåbuddet i Kommissionens beslutning K (2005) 2706 af 14. september 2005, der den 13. september 2010 blev delvis annulleret af Retten, hermed indstilles.
            
         
               (21)
            
            
               Kommissionen henleder de græske myndigheders opmærksomhed på deres forpligtelse til i tide at anmelde eventuelle udestående tilbagesøgningskrav i konkursboerne og underrette Kommissionen herom —
            
         VEDTAGET FØLGENDE AFGØRELSE:
   Artikel 1
   Den procedure efter artikel 108, stk. 2, i TEUF, som Kommissionen indledte ved beslutning K (2004) 772 af 16. marts 2004 indstilles for så vidt angår støtten på 91,5 mio. EUR til Olympic Airlines i form af overvurdering af Olympic Airways' aktiver og støtten på 39,75 mio. EUR i form af nedsat betaling for videreleasing af fly.
   Artikel 2
   Denne afgørelse er rettet til Den Hellenske Republik.
   
      Udfærdiget i Bruxelles, den 23. juli 2014.
      
         
            På Kommissionens vegne
         
         Joaquín ALMUNIA
         
            Næstformand
         
      
   
   
      (1)  EUT C 192 af 28.7.2004, s. 2.
   
      (2)  EUT L 45 af 18.2.2011, s. 1.
   
      (3)  EUT C 18 af 23.1.2010, s. 9.
   
      (4)  EUT C 25 af 2.2.2010, s. 15.
   
      (5)  Dom i forenede sager T-415/05, T-416/05 og T/423/05, Den Græske Republik, Olympiakes Aerogrammes AE (Olympic Airlines) og Olympiaki Aeroporia Ypiresies AE (Olympic Airways-Services) mod Kommissionen.